RO
L 160/30
Jurnalul Oficial al Uniunii Europene
15.6.2022
REGULAMENTUL DE PUNERE ÎN APLICARE (UE) 2022/925 AL COMISIEI din 14 iunie 2022 de modificare a anexei la Regulamentul de punere în aplicare (UE) 2018/1882 în ceea ce privește bolile listate ale animalelor acvatice și lista speciilor și a grupurilor de specii care prezintă un risc considerabil de răspândire a bolilor listate respective (Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene, având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 8 alineatul (2), articolul 8 alineatul (3) litera (a) și articolul 8 alineatul (4) litera (b), întrucât: (1)
Regulamentul (UE) 2016/429 stabilește norme pentru prevenirea și controlul bolilor transmisibile la animale sau la oameni, inclusiv norme pentru ierarhizarea și gruparea pe categorii a bolilor listate care reprezintă subiecte de îngrijorare pentru Uniune.
Respectivele norme pentru prevenirea și controlul bolilor listate se aplică numai speciilor și grupurilor de specii care pot transmite bolile listate, deoarece sunt susceptibile la acestea sau acționează ca vectori.
Aceste specii și grupuri de specii sunt listate în tabelul din anexa la Regulamentul de punere în aplicare (UE) 2018/1882 al Comisiei (2), în conformitate cu criteriile prevăzute la articolul 8 alineatul (2) din Regulamentul (UE) 2016/429.
Acestea sunt, de asemenea, clasificate în funcție de bolile din categoria A, B, C, D sau E prin Regulamentul de punere în aplicare (UE) 2018/1882.
(2)
Organizația Mondială pentru Sănătatea Animalelor (OIE) a revizuit recent speciile acvatice susceptibile la o serie de boli listate în Codul sanitar pentru animale acvatice al OIE (3).
Unele dintre aceste boli sunt listate și în tabelul din anexa la Regulamentul de punere în aplicare (UE) 2018/1882.
În conformitate cu articolul 8 alineatul (3) litera (a) și cu articolul 8 alineatul (4) litera (b) din Regulamentul (UE) 2016/429, care se referă la adăugarea de specii sau de grupuri de specii pe lista respectivă și la eliminarea lor din lista respectivă, precum și în interesul obținerii unui nivel adecvat de convergență cu standardele OIE, este oportună revizuirea de către Comisie a listei speciilor și a grupurilor de specii susceptibile la bolile animalelor acvatice, care figurează în tabelul din anexa la Regulamentul de punere în aplicare (UE) 2018/1882, pentru a se asigura că reflectă cele mai recente cunoștințe științifice.
(3)
Prin urmare, Comisia a finalizat o reexaminare a speciilor susceptibile la bolile acvatice enumerate în tabelul din anexa la Regulamentul de punere în aplicare (UE) 2018/1882.
Această analiză a fost finalizată în conformitate cu cunoștințele științifice furnizate de laboratorul de referință al Uniunii Europene pentru boli ale peștilor și ale crustaceelor și de laboratorul de referință al Uniunii Europene pentru bolile moluștelor (LRUE), care au efectuat o evaluare sistematică a speciilor susceptibile la bolile din categoriile A, C și E ale animalelor acvatice (denumită în continuare „evaluarea”).
Evaluarea ține seama de metodologia stabilită în capitolul 1.5 din Codul pentru animale acvatice al OIE.
(4)
În urma finalizării evaluării, LRUE au prezentat un raport referitor la speciile susceptibile la boli din categoria A (necroza hematopoietică epizootică, infecția cu Mikrocytos mackini, infecția cu Perkinsus marinus, infecția cu virusul sindromului Taura, infecția cu virusul bolii „cap galben”), din categoria C [septicemia hemoragică virală, necroza hematopoietică infecțioasă, infecția cu virusul AIS (anemia infecțioasă a somonului) cu deleție în HPR (regiunea înalt polimorfică), infecția cu Bonamia exitiosa, infecția cu Bonamia ostreae, infecția cu Marteilia refringens și infecția cu virusul bolii petelor albe] și din categoria E (boala provocată de virusul herpetic al crapului koi).
(1) JO L 84, 31.3.2016, p. 1.
(2) Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective (JO L 308, 4.12.2018, p. 21).
(3) Codul sanitar pentru animale acvatice al OIE (2021)